**ΑΔΕΣΜΕΥΤΗ ΠΟΡΕΙΑ ΕΦΟΡΙΑΚΩΝ Ν. ΣΕΡΡΩΝ Σέρρες 4-10-2016**

 ΠΡΟΣ.:

 1. ΣΥΛΛΟΓΟ ΕΦΟΡΙΑΚΩΝ Ν. ΣΕΡΡΩΝ

 2. Π.Ο.Ε. Δ.Ο.Υ.

 Λεωχάρους 2 10562

ΑΘΗΝΑ

 ΘΕΜΑ: Στελέχωση Τελωνείου Προμαχώνα με Εφοριακούς Δ.Ο.Υ. Σερρών

 Σχετ.: Έγγραφο με αρ. πρωτ. ΔΕΛ 1142378 ΕΞ 2016 της Γ.Γ.Δ.Ε.

 Με βάση το ανωτέρω έγγραφο, την Πέμπτη 29 Σεπτέμβρη ανακοινώθηκε στους εφοριακούς της Δ.Ο.Υ. Σερρών ότι από το Σάββατο 01 Οκτώβρη δηλαδή με δύο ημέρες προθεσμία και χωρίς καμία άλλη προγενέστερη συζήτηση ή εκπαίδευση, θα ξεκινήσουν βάρδιες των 6 υπαλλήλων ανά 24ωρο (8ωρο ανά βάρδια), ώστε να «στελεχωθεί» το Τελωνείο Προμαχώνα με υπαλλήλους της Δ.Ο.Υ. Σερρών οι οποίοι θα καταγράφουν συνοδευτικά παραστατικά κατά τη διέλευση (είσοδο – έξοδο) φορτηγών οχημάτων.

 Η αρχική ανεπίσημη αιτιολογία ήταν ότι έπρεπε να αποσπασθούν υποχρεωτικά 15 υπάλληλοι αλλά επειδή θα κλονιζόταν η εύρυθμη λειτουργία της υπηρεσίας κρίθηκε καταλληλότερο η στελέχωση να γίνεται κυκλικά από όσον τον δυνατόν περισσότερους υπαλλήλους.

 Με αυτό δημιουργείται μία άνευ προηγουμένου κατάσταση δηλαδή, χωρίς καν να ερωτηθούν, οι υπάλληλοι να εργάζονται, πέραν του ωραρίου τους, απογευματινές και νυχτερινές ώρες καθώς και αργίες. Επίσης, για την εργασία αυτή που «βαπτίσθηκε» φορολογικού αντικειμένου ενώ είναι ξεκάθαρα τελωνειακού περιεχομένου (αναγράφεται μάλιστα στο σχετικό έγγραφο στην παράγραφο 2.4 το τελωνειακό καθεστώς 42) δε διευκρινίσθηκε απολύτως τίποτα για τυχόν αποζημιώσεις υπερωριακής απασχόλησης, νυχτερινά, αδιάθετα κτλ.

 Αξίζει να σημειώσουμε ότι η ουσία της εργασίας στο τελωνείο αφορά τη συμπλήρωση μιας φόρμας στοιχείων που θα τα δηλώνει ο μεταφορέας (από τα παραστατικά και από τα λεγόμενα του μεταφορέα) και το σκανάρισμα όλων των μεταφορικών εγγράφων (από ένα προηγουμένων τεχνολογιών σκάνερ χειρός…)

Επειδή με τα ανωτέρω δημιουργούνται νέες πρακτικές που δείχνουν για μια ακόμη φορά:

* την έλλειψη σεβασμού στα εργασιακά κεκτημένα και στους εφοριακούς υπαλλήλους,
* την μη εφαρμογή του δημοσιουπαλληλικού κώδικα (άρθρο 29 περί εργασίας εκτός ωραρίου, άρθρο 30 περί καθηκόντων ειδικότητας άλλου κλάδου μόνο σε μη μόνιμη βάση),
* την ¨ανταμοιβή¨ των υπαλλήλων μιας Δ.Ο.Υ. που με υπεράνθρωπες προσπάθειες έπιασαν τον στόχο των εσόδων,
* την ένδειξη ότι τελικά είναι αδιάφορο αν σε μια υπηρεσία προκληθούν προβλήματα που αφορούν τόσο τη σωστή λειτουργία της όσο και την ψυχολογία των συναδέλφων,
* την μη αποδοτική αξιοποίηση του προσωπικού αφού θα απασχολείται για μία χρονοβόρα γραφειοκρατική διαδικασία (περίπου 20 λεπτά ανά φορτηγό), η οποία θα μπορεί να εκτελεστεί και με άλλα μέσα που αξιοποιούν τη σύγχρονη τεχνολογία (online ενημέρωση της βάσης δεδομένων της ηλεκτρονικής εφαρμογής, μέσω συστήματος σκαναρίσματος που χρησιμοποιεί την οπτική αναγνώριση χαρακτήρων OCR).
* την σπατάλη δημόσιων πόρων

ζητάμε:

1. τη διασφάλιση των εργασιακών μας κεκτημένων (ωράριο, πενθήμερο, μη εκτέλεση άλλου αντικειμένου από την περιγραφή της θέσης εργασίας μας – σοβαρός κίνδυνος να βρεθούν οι συνάδελφοι εκτεθειμένοι από έναν πλημμελή έλεγχο λόγω άγνοιας του τελωνειακού έργου).
2. την εκτέλεση του αντικειμένου της καταγραφής των συνοδευτικών εγγράφων (αφού απλοποιηθεί η διαδικασία) από τους τελωνειακούς υπαλλήλους παράλληλα με τους λοιπούς τελωνειακούς ελέγχους.
3. την ενίσχυση του Τελωνείου Σερρών (κλιμάκιο Προμαχώνα) με τελωνειακούς από άλλες υπηρεσίες της Περιφέρειας Κεντρικής Μακεδονίας που πλεονάζουν.
4. τη διενέργεια του προληπτικού ελέγχου φορολογικού τομέα με δειγματοληπτικό τρόπο μέσα σε ένα τυχαίο διάστημα μέσα στο 24ωρο (όχι βάρδιες) πάνω στην οδική αρτηρία Προμαχώνα Σερρών (όχι στο Τελωνείο) κατά την οποία θα διασταυρώνεται online και η ορθότητα της φόρμας δηλωθέντων στοιχείων.
5. την εθελοντική συμμετοχή στα συνεργεία προληπτικού ελέγχου.
6. την καταβολή αποζημίωσης για υπερωριακή απασχόληση.
7. το άμεσο πάγωμα του προληπτικού ελέγχου, για ένα εύλογο χρονικό διάστημα έτσι ώστε να υλοποιηθούν όλα τα παραπάνω.

Τέλος επειδή όλα τα παραπάνω φλέγοντα ζητήματα απαιτούν άμεσες και αποτελεσματικές λύσεις αναμένουμε από εσάς να αναλάβετε άμεσα δράση υποστηρίζοντας τα δίκαια αιτήματα όλων των συναδέλφων. Τυχόν περαιτέρω αδράνεια σας θα εκληφθεί ως άνευ όρων παράδοση του συνδικάτου στις απαιτήσεις της διοίκησης που δε σέβεται τα στοιχειώδη εργασιακά μας δικαιώματα. Το γεγονός του ότι γνωρίζατε τη δρομολογούμενη εξέλιξη από τον Μάϊο του 2016 και δεν φροντίσατε να ενημερώσετε έγκαιρα τους συναδέλφους και να οργανώσετε τρόπο αντίδρασης είναι ενδεικτικό της πρόχειρης αντιμετώπισης σοβαρών θεμάτων από την πλευρά σας. Σας καλούμε, έστω και την ύστατη στιγμή, να υιοθετήσετε τις προτάσεις μας και να διεκδικήσετε με την υποστήριξη όλων μας και την υποστήριξη της Π.Ο.Ε - Δ.Ο.Υ. τα καλύτερα δυνατά αποτελέσματα.

 Τα μέλη της Αδέσμευτης Πορείας